II.
Predkladacia správa
Úrad pre normalizáciu, metrológiu a skúšobníctvo Slovenskej republiky v súlade s koncepciou štátnej politiky technickej normalizácie, metrológie, skúšobníctva a akreditácie navrhuje podľa § 2 ods. 2 zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon) a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov na premenu nasledovné príspevkové organizácie:
1.	Slovenský ústav technickej normalizácie, Bratislava,
2.	Slovenská legálna metrológia, Banská Bystrica,
Obe navrhované príspevkové organizácie požiadali Úrad pre normalizáciu, metrológiu a skúšobníctvo Slovenskej republiky ako ústredný orgán štátnej správy podľa § 2 ods. 5 transformačného zákona o zaradenie do transformačného procesu a vypracovali transformačný projekt.
Skúsenosti iných neziskových organizácií poskytujúcich všeobecne prospešné služby sú pozitívne a spôsob ich podnikania vyhovuje navrhovaným príspevkovým organizáciám v snahe naďalej pôsobiť v oblasti poskytovania všeobecne prospešných služieb. Obe organizácie tiež spĺňajú podmienku pôsobenia minimálne tri roky v danej oblasti.
Obe organizácie budú naďalej poskytovať svoje služby v rozsahu pred transformáciou; neziskové organizácie budú mať správnou radou schválený vyrovnaný rozpočet. Nimi prijaté opatrenia (zmena organizačnej štruktúry, reštrikčné opatrenia a podnikateľská činnosť) budú zabezpečovať plnenie rozpočtu.
Transformácia uvedených organizácií sa navrhuje uskutočniť k 1. januáru 2005, aby týmto spôsobom neboli narušené žiadne činnosti ako súčasných príspevkových organizácií, tak i novo vzniknutých neziskových organizácií poskytujúcich všeobecne prospešné služby.
Uvedený termín transformácie – zohľadňuje náročnosť procesu ich transformácie a doterajšie skúsenosti so vznikom neziskových organizácií poskytujúcich všeobecne prospešné služby.
Schválenie materiálu nebude mať dopad na štátny rozpočet ani na rozpočty obcí a vyšších územných celkov, na zamestnanosť ani iný finančný, ekonomický a environmentálny vplyv.
Návrh bol prerokovaný na Porade ekonomických ministrov dňa 12. júla 2004 a po zapracovaní pripomienok sa predkladá na rokovanie vlády bez rozporov.